**l**

***Správa o úrovni výchovno – vzdelávacej činnosti, jej výsledkoch a podmienkach Materskej školy***

 ***za školský rok 2015/2016***

**V Kežmarku, 30.8.2016**

**Riaditeľka školy Mgr. Elena Malinová**

**Materská škola**

**Adresa:**  Možiarska ulica č.1, 060 01 Kežmarok

**Telefón, fax:**  052/4522751,0911 010154

**E-mailová adresa:**  msmoziarska@gmail.com

**IČO:**  37874136

**Zriaďovacia listina:** číslo MsÚ 2985/2009 úplné znenie k 27.03.2009.

**Forma hospodárenia:** rozpočtová organizácia mesta ako samostatný právny subjekt.

**Dátum zriadenia školy:** 01.04.2002

**Účet:** UNI CREDIT BANK, pobočka Kežmarok.

 SK6111110000006619108004

**Predmet činnosti materskej školy:** poskytovať výchovu a vzdelávanie detí predškolského veku, príprava detí na povinnú školskú dochádzku a stravovanie detí a zamestnancov školy, pre cudzích stravníkov - bývalých zamestnancov školstva a pre pedagogických a nepedagogických zamestnancov počas vzdelávania.

**Údaje o zriaďovateľovi:** Mesto Kežmarok, Hlavné námestie 1, Kežmarok.

##### Vedúci zamestnanci materskej školy:

**riaditeľ materskej školy:** Mgr. Elena Malinová,

**vedúca školskej jedálne:** PhDr. Jana Duľová.

**Údaje o Rade školy.**

Rada školy má 7 členov. Predsedom je PhDr. Jana Duľová, ktorá je zástupcom zamestnancov materskej školy, zástupcom pedagogických zamestnancov je Jitka Cveková a p. Monika Kriššáková. Zástupcom zriaďovateľa je Mgr. Ivona Staníková. Mestské zastupiteľstvo zastupuje   Ing. Eleonóra Levická. Zástupcovia rodičov sú Mudr. Peter Ondo-Eštok a Judr. Lenka Filipová

Na zasadnutia školskej rady sa pozýva riaditeľka školy, ktorá predkladá Rade školy na jej požiadanie údaje týkajúce sa prijímania detí do MŠ, počtov detí, správy o činnosti a hospodárenia.

**Údaje o metodickom orgáne školy**

 Metodický orgán ako poradný orgán vysoko a efektívne prispieva k rozvoju osobnosti učiteľov stretávaním sa a výmenou vzájomných skúseností. Metodické združenie sa zaoberalo riešením metodiky v nasledujúcich oblastiach:

1. V spolupráci s mestskými inštitúciami prezentovanie výsledkov hudobno-dramatického vzdelávania detí 4. triedy pred rodičmi, odbornou aj širokou verejnosťou.
2. Komentované otvorené výstupy zamerané na aktivizujúce metódy učenia. Zvýšenú pozornosť venovať metodike práce v adaptačnom vzdelávaní.
3. Správy z pracovných ciest dopĺňať otvorenými výstupmi, aby sa zabezpečila čo najvyššia efektivita získaných informácií zo vzdelávania .
4. Diagnostika detí metódou pozorovania, analýzou produktov činností za účelom dosiahnutia čo najvyšších pokrokov v  rozvoji osobnosti dieťaťa
5. Zvyšovanie odbornej spôsobilosti pedagogických zamestnancov samoštúdiom odbornej literatúry, vrátane reevidovaného Inovovaného ŠVP, aktualizovanie Školského vzdelávacieho programu „Slimáčikova záhrada“ podľa Inovovaného Štátneho vzdelávacieho programu pre predprimárne vzdelávanie v MŠ.
6. Prezentácia práce na webovom sídle školy.

**Údaje o pedagogickej rade.**

1. Schvaľovacia pedagogická rada konaná 28.08.2015 schválila Pracovný plán práce školy na rok 2015/2016. Prerokovala organizačné pokyny k zahájeniu nového školského roka a školský poriadok. Schválila *Správu o úrovni výchovno – vzdelávacej činnosti, jej výsledkoch a podmienkach Materskej školy za školský rok 2014/2015.*

2. Odborná pedagogická rada konaná dňa 13.10.2015 sa zaoberala prípravou 13. ročníka „Dňa rodiny a školy“

3 Hodnotiaca pedagogická rada konaná 29.1.2016 hodnotila výsledky výchovno-vzdelávacieho procesu za prvý polrok školského roka a  plnenie úloh Pracovného plánu školy

1. Odborná pedagogická rada konaná 25.2.2016 prerokovala pripravované akcie, ktoré organizuje škola a prezentácie i súťaže ,v ktorých sa zúčastní. a závery z odborného spracovania problematiky „Matematika a práca s informáciami“
2. Operatívna pedagogická rada konaná dňa 20.4.2016 riešila úlohy týkajúce sa okresnej súťaže detí „Evička nám ochorela“ a plnenia ďalších úloh.
3. Hodnotiaca pedagogická rada konaná 30.06.2016 zhodnotila výchovno-vzdelávacie výsledky za školský rok 2015/2016 a organizáciu prevádzky počas prázdnin.

**Údaje o počte detí**.

V školskom roku 2015/2016 bolo k 15. septembru 2015 zapísaných 95 detí, počet tried 4. Počet detí zaradených do predškolskej prípravy 24. Osvedčenie o dosiahnutí predprimárneho vzdelania dostalo 22. detí .

**Údaje o počte zapísaných detí do 1. ročníka.**

Do 1. ročníka Základnej školy bolo zapísaných 22 detí.

.

# Údaje o učebných plánoch.

Výchovno–vzdelávací proces bol realizovaný v zmysle základného pedagogického dokumentu pre materské školy ISCED 0 a Pedagogicko-organizačných pokynov Ministerstva školstva Slovenskej republiky pre školy 2015/2016 vydané MŠ SR. Ďalej v zmysle Školského vzdelávacieho programu „Slimáčikova záhrada“ a Pracovného plánu školy. Krúžková činnosť bola riadená vlastnými plánmi činnosti.

**Údaje o počte zamestnancov.**

Pedagogickí zamestnanci sú kvalifikovaní v zmysle zákona 390 z 21. októbra 2011,

ktorým sa mení a dopĺňa zákon č. 317/2009 Z. z. o pedagogických zamestnancoch

a odborných zamestnancoch a o zmene a doplnení niektorých zákonov

 S deťmi pracuje 9 kvalifikovaných pedagogických zamestnancov na celý úväzok.

V prevádzke sú zamestnané dve upratovačky na celý úväzok a údržbár na úväzok 0,25. V školskej jedálni sú dve kuchárky a vedúca školskej jedálne na celý úväzok. Mzdová účtovníčka a účtovníčka sú zamestnané na 0,25 úväzku. Celkom 5,75 úväzku nepedagogických zamestnancov.

Využívame pracovnú silu zamestnancov z Úradu práce, sociálnych vecí a rodiny so sídlom v Kežmarku. Zamestnali sme jednu zamestnankyňu na pozíciu učiteľky.

Pedagogickí zamestnanci:

riaditeľka MŠ: štatutárny zástupca: Mgr. Elena Malinová

kvalifikované učiteľky: Alžbeta Wawreková, Jitka Cveková, Monika Kriššáková, Danka Kubová, Mgr. Katarína Šromovská, Anna Malinová,

 Bc. Ivona Kicošová , Bc. Iveta Tropová

Nepedagogickí zamestnanci: Iveta Dluhá dlhodobo práceneschopná

 Šromovská Magdaléna

 Stanislav Melkovič

 Samelová Viera

Zamestnanci školskej jedálne:

Vedúca ŠJ: PhDr. Jana Duľová

Hlavná kuchárka: Ľudmila Pitoňáková

Pomocná kuchárka: Mária Vidová

Mzdová účtovníčka: Jarmila Fraštiová

Ekonomická účtovníčka: Andrea Garanová

**Údaje o ďalšom vzdelávaní pedagogických zamestnancov školy.**

V zmysle § 35 zákona 317/2009 Z.z. z 24.júna 2009 o pedagogických zamestnancoch a odborných zamestnancoch a o zmene a doplnení niektorých zákonov je kontinuálne vzdelávanie chápané ako súčasť celoživotného vzdelávania. Je to sústavný proces nadobúdania vedomostí, zručností a spôsobilostí s cieľom udržiavania, obnovovania, zdokonaľovania, rozširovania a dopĺňania profesijných kompetencií pedagogického zamestnanca potrebných na výkon pedagogickej činnosti.

Pedagogickí zamestnanci boli zaradení do inovačného vzdelávania v rámci Národného projektu Vzdelávanie pedagogických zamestnancov materských škôl ako súčasť reformy bolo zabezpečené prostredníctvom

* Informačných seminárov k inovovanému Štátnemu vzdelávaciemu programu pre predprimárne vzdelávanie v MŠ .
* Informačného seminára vo vzdelávacej oblasti Matematika a práca s informáciami,
* Adaptačné vzdelávanie ukončila Bc. Iveta Tropová
* Všetci zamestnanci školy boli doškolení v oblasti bezpečnosti práce, požiarnej ochrany a civilnej ochrany.
* Zvyšovanie kvalifikácie vysokoškolským štúdiom 1. a 2. stupňa

Učiteľky sa pravidelne zúčastňovali pedagogických rád. Tieto sedenia mali vo svojom programe obsahovo zahrnuté aj štúdium časopiseckej, pedagogickej a metodickej literatúry. V rámci ďalšieho vzdelávania pedagogický kolektív pracoval v metodickom orgáne školy, a prostredníctvom otvorených hodín riešili nové úlohy týkajúce sa hlavne implementácie hudby vo výchovno-vzdelávacom procese. Súčasná doba vyžaduje veľkú zainteresovanosť učiteliek na dianí v škole i mimo nej. Realizuje sa prinášanie a spracovávanie nových informácii, medializácia vlastnej práce, hľadanie nových foriem skvalitňovania školskej i mimoškolskej činností .

**Údaje o aktivitách a prezentácii na verejnosti.**

 Cieľom našej spolupráce s rodinou, je ukázať spôsoby práce učiteliek s deťmi. Ako je to už našou tradíciou, ani tento rok v októbri 2016 nechýbal zábavný deň s rodičmi, deťmi a učiteľkami, ktorý sa organizoval pod názvom Deň rodiny a školy. Celá škola ožila a v každej triede mal možnosť zahrať sa malý aj veľký. Učiteľky si pre deti a rodičov pripravili krásne aktivity vo forme pohybových hier a prekážok, kde si rodičia a ich deti  vyskúšali svoje pohybové schopnosti vo vzájomnej spolupráci. Ďalej rodičia mali možnosť si zahrať na hudobných nástrojoch a prejaviť svoje hudobné schopnosti Deti sa premenili   na malých tanečníkov a ukázali svoje tanečné kreácie. Nechýbala ani dramatizácia známej rozprávky Červená čiapočka. Pri nej sa rodičia vrátili do detských čias. Potrápili sa aj s ukladaním kompozície podľa predlohy a rozvíjali svoje logické myslenie pri práci s interaktívnou tabuľou. Po zábavných úlohách sa mohli občerstviť v broskyňovej čajovni, kde si samotní rodičia prichystali pestrú paletu chutných dobrôt.

V rámci profilácie školy sme cez aktivity „Uspávanie a prebúdzanie prírody formovali vzťah k prírode Deti v projekte Motýlia záhrada objavovali tajomstvá prírody . Pozorovali vývin motýľov: ako vyzerá húsenica motýľa, koľko trvá kým sa zakuklí, ako sa z kukly vyliahne motýľ, akú potravu potrebuje motýľ. To všetko u detí zanechalo jedinečný zážitok a zároveň si deti posilnili ochranárske postoje k prírode. Najväčší zážitok mali deti z vypúšťania motýľov do prírody, ktorého sa zúčastnili aj deti z iných tried.

 Zvýšenú pozornosť sme venovali dopravnej výchove detí aj praktickým nácvikom na dopravnom ihrisku.

 Úroveň výtvarnej a pracovnej výchovy zvyšujeme použitím nových prostriedkov. Deti pracujú na základe citového prežívania, kreslili a maľovali zážitky z rodinného prostredia, zážitky z pozorovania prírody, z rozprávok a pod., využívali rôzne techniky. Dokázali zobrazovať členitejšie a zložitejšie dejové situácie, postavy a veci, experimentovali s vlastnosťami farieb, adekvátne dokázali zvoliť farby vzhľadom na charakter jednotlivých dejových situácií charakteristické pre jednotlivé témy. Úroveň výtvarného vyjadrenia predstáv, ktoré si deti vytvárali bezprostredným alebo sprostredkovaným vnímaním je veľmi dobrá. Je odrazom rozumových schopností detí, ich estetického cítenia, ako aj kreativity. Práce zdobili nielen interiér materskej školy, boli rozosielané aj do rôznych výtvarných súťaží**:**

Zelený svet 2016 – téma: Parky a záhrady – moje najlepšie miesto na oddych,

Dielo tvojich rúk 2016 – ktorého, cieľom bolo rozvíjať umelecký rozmer detí a prezentovať ich výsledky širšej verejnosti, témou súťaže bolo – Svet očami farieb

V oblasti literárnej a jazykovej výchovy sa kládol dôraz na kultúru prejavu. Dňa16.03.2016 sa konalo školské kolo recitačnej súťaže:„Malý recitátorik“. Zúčastnili sa ho zástupcovia jednotlivých tried. Výkony malých recitátorov boli veľmi pekné a hodnotené komisiou. Predsedom poroty bola Mgr. Janka Schönová a členmi poroty Mgr. Navrátilová a Mgr. Malinová. Víťazi školského kola zastupovali školu na 8. ročníku okresnej literárnej súťaže „Malý recitátorik“ .v Kežmarskom Lýceu. Výkony detí boli skoro profesionálne, preto nechýbali ani víťazné miesta:

V kategórii  *3 – 4 ročné deti 1. miesto získala Laura Pajerová*

*V kategórii 5 – 6 ročné deti 2. miesto získal Jozef Jerdonek*

Výsledky svedčia o kvalitnej príprave detí. Proces výchovy literatúrou a k literatúre je kombinovaný s edukačnými aktivitami priamo v mestskej knižnici.

Program rozšírenej hudobnej výchovy v triede 5 – 6 ročných detí pod názvom „Lastovička Violka“ je zameraný na vnímanie klasickej hudby. Využívali sme aktívnu spoluprácu s učiteľkou Základnej umeleckej školy v Kežmarku. Výsledkom tejto činnosti bolo hudobno-dramatické predstavenie Luskáčik od P.I.Čajkovského, konané dňa 9.marca 2016 v Kine Iskra .Boli odohrané dve vystúpenia pre deti materských škôl a 1. ročníka Základnej školy a pre rodičov a priateľov školy. Pod vedením pedagógov boli prezentované výsledky celoročnej práce s vážnou hudbou, ktorú podporuje aj Mesto Kežmarok.

  Nezabúdame ani na zachovanie ľudových tradícií v podobe ľudových tancov a spevu. Dňa 18. 5. 2016 hudobno-pohybová kultúra detí bola prezentovaná aj na folklórnom festivale detí materských škôl v Kežmarku pod názvom „Jarné vtáča“. Deti vystúpili s pásmom detských ľudových tancov pod  názvom „Tak sa nám sukne vykrúcajú“

Kultúrne dedičstvo našich predkov má obrovskú hodnotu, ktorú si generáciami ľudia odovzdávali, uchovávali a pestovali. Aj naše deti sú vedené k uchovávaniu si našich ľudových tradícií. Vo veľkonočnom období sa oboznámili s veľkonočnými pesničkami, tancami, vinšmi a aj tradičnou oblievačkou. Tieto krásne tradície ako aj rozhovor s deťmi si môžete pozrieť počas celého špeciálneho veľkonočného magazínu Kežmarskej televízie : <http://ktv.kezmarok.sk/archiv/495-kezmarsky_magazin_c_514.htm>

 Úcta k starším bola okrem tradičných interných aktivít rozšírená aj vystúpením v Mestskom kultúrnom stredisku 15.10.2015 pri príležitosti mesiaca úcty k starším . 28.10. 2015  svojim programom spestrili dopoludnie  aj klientom zo Zariadenia pre seniorov  v Kežmarku.

Záznam z vystúpenia si môžete pozrieť aj na Kežmarskej televízií pod titulom Uctili sme si starších:<http://ktv.kezmarok.sk/archiv/462-kezmarsky_magazin_c_493.htm>l

Na plnenie cieľov telesnej výchovy sa efektívne využívajú všetky jej organizačné formy, pohybové aktivity sú integrované do všetkých výchovných zložiek denného poriadku.

Aj tento rok sme sa zapojili do XXX. ročníka Olympiády detí mesta Kežmarok v ľahkoatletickom trojboji, kde naši reprezentanti dosiahli krásne víťazné pozície:

*Ocenenia v kategórií starší chlapci:*

**Daniel Griglák**– **2. miesto** v disciplíne hod do diaľky s výkonom 13,5 m.

Ocenenia v kategórií mladší chlapci:

**Peter Ondo-Eštok** – **3. miesto** v disciplíne skok do diaľky z miesta s výkonom 123 cm.

**Oliver Grich** – **2. miesto** v disciplíne hod do diaľky s výkonom 9,7 m.

Ocenenia v kategórií mladšie dievčatá:

**Laura Pajerová** – **1. miesto** v disciplíne skok do diaľky z miesta s výkonom 119 cm.

**MonikaKoscelníková** **– 3. miesto** v disciplíne skok do diaľky z miesta s výkonom 115 cm.

Súťaž v lyžovaní absolvovali 2 chlapci – Tomáš Olekšák a Vratko Scherfel.

Na základe spätnej väzby s učiteľkami 1. ročníkov ZŠ, hodnotíme prípravu detí v oblasti matematických predstáv za dobrú.

**Projekt: “Digi škola”** pokračuje a tým podporuje vzdelávanie detí vo veku od 3 do 6 rokov a pomáha im získať základné zručnosti v práci s počítačom. Prostredníctvom špeciálneho výučbového softvéru umožňuje rozvíjať základné znalosti z matematiky, prírodných vied a kreatívneho myslenia súčasne so získavaním jazykových znalostí v angličtine. Využívanie počítača v predškolskom vzdelávaní predstavuje predovšetkým novú metódu práce s deťmi, vďaka ktorej si postupne zvyknú na počítač ako prirodzenú súčasť prostredia. V programe KidSmart si deti môžu otvoriť jeden z piatich predinštalovaných softvérových titulov podľa edukačnej úlohy.

Bolo doplnené vybavenie tried počítačmi a interaktívnymi tabuľami, vďaka ktorým je možné použiť v edukácie detí kresliaci grafický program RNA, robotické hračky Bee-bot,a iné.

Intelekt detí bol zámerne rozvíjaný v týždenných projektoch zameraných na jednotlivé oblasti spoločenského, kultúrneho a prírodného diania, ktoré si učiteľky tvorili v triedach podľa vlastnej voľby. Medzi pozitívne hodnotené akcie patrí „Deň detí“, Návšteva hasičov, Deň otvorených dverí na radnici Mesta Kežmarok, Deň otvorených dverí na Polícii, exkurzia v hrade a iných kultúrnych inštitúciách, ktorý pozitívne rozvíja citový potenciál detí a zážitkovou metódou formuje kompetencie detí.

V spolupráci so Slovenským  Červeným krížom sa uskutočnil v našej materskej škole už 17. ročník celookresnej zdravotno-výchovnej hry: „Evička nám ochorela“. Zúčastnili sa jej trojčlenné družstvá zo 14 materských škôl a jedno družstvo reprezentujúce Špeciálnu základnú školu v Spišskej Belej. Cieľom tejto hry je viesť deti k aktívnej ochrane zdravia, overiť získané elementárne poznatky v oblasti prvej pomoci, ako predchádzať chorobám a úrazom, prostredníctvom rôznych aktivít sa snažíme ich viesť k zdravému spôsobu života.  Počas súťaže úlohou detí bolo splniť úlohy v 8 stanovištiach, kde prakticky a formou hry si vyskúšali svoje vedomosti  a schopnosti v týchto oblastiach: ošetrenie úrazu (krvácanie z nosa, uštipnutie osou, zlomenina, …); osvojenie si telefónneho čísla RZP a komunikovanie s operátorom; poznanie funkcie a významu červených a bielych krviniek a krvných doštičiek;  schopnosť správne si vybrať potraviny vhodné pre naše zdravie, poznať liečivé rastliny, resuscitácia dieťaťa .Pod odborným dohľadom dentálnej hygieničky a detskej zubnej lekárky sa učili deti dentálnej hygiene

Pokračujeme vo zveľaďovaní zelene v záhrade materskej školy "Úsmev pre strom 2011". Denne vedieme deti k starostlivosti o ochranu zelene v školskej záhrade a údržbu kvetinových záhonov. Vysadili sme ďalšie kusy kríkov a kvetov, vďaka čomu sa v materskej škole tešíme z krásy zelene, naozajstného labyrintu a teepee z brečtanu a viniča. Vychovávame deti k úcte k prírode a starostlivosť o ňu. Ekologicky prihnojujeme a prizývame na spoluprácu rodičov.

 Ani tento rok sa nezabudlo na zdravý vplyv mlieka na organizmus, a preto sa u nás uskutočnil netradičný deň: „Deň mlieka“. Deti rozprávali o tom, odkiaľ máme mlieko , ale aj o tom, prečo je pre nás mlieko dôležité. Deti mali možnosť ochutnať jahodové, banánové a kakaové mlieko, ktoré im pripravili študenti z Hotelovej akadémie v Kežmarku. Ukážku ako to prebiehalo si môžete pozrieť v archíve Kežmarskej televízie pod názvom Farebné mlieko chutí lepšie: <http://ktv.kezmarok.sk/archiv/512-kezmarsky_magazin_c_523.htm>

Práca s intencionálnou a neintencionálnou tvorbou bola nosnou časťou výchovno-vzdelávacieho procesu. Jedným z výstupov bola prehliadka dosiahnutej úrovne na školskej prezentácii. „Aj keď sme malí, toto dokážeme“ na záhradnej slávnosti. Bola spojená s r**ozlúčkou s predškolákmi pričom bolo 22 deťom odovzdané Osvedčenie o absolvovaní predprimárneho vzdelávania.**

**Údaje o projektoch materskej školy.**

1.Projekt: “Dialóg bez slov” bol podporený Mestom Kežmarok

Najdôležitejším cieľom tohto projektu je otvárať a sprevádzať deti svetom klasickej hudby. Spoločnú cestu za hudbou starých majstrov si na pravidelných stretnutiach spestrovali mnohorakými hudobnými hrami s prvkami muzikoterapie.

Zapojili sme sa do grantového projektu Bezpečne na cestách od Nadácie Volkswagen Slovakia, ktorý nám však nepodporili.

Zapojili sme sa do projektu Podpora vzdelávania od Raiffeisen BANK – ešte nie je vyhodnotené

Zapojili sme sa do grantového programu Zelené vzdelávanie Nadácie Volkswagen Slovakia, projekt nebol podporený

## Údaje o výsledkoch inšpekčnej činnosti.

Inšpekcia nebola vykonaná

**Údaje o priestorových a materiálno-technických podmienkach školy**.

 Materská škola je zriadená v typizovanej budove. Pozostáva zo štyroch tried s príslušenstvom – spálňa, šatňa, sklad, kuchynka, WC a umyváreň. Má provizórnu telocvičňu. Ďalej má v hospodárskej časti objektu školskú jedáleň a práčovňu s príslušnými skladmi a kanceláriou vedúcej školskej jedálne. Súčasťou materskej školy je priestranná záhrada.

Priestory školskej jedálne a materskej školy vyžadujú rekonštrukciu.

**Údaje o finančnom a hmotnom zabezpečení výchovno-vzdelávacej činnosti školy.**

V zmysle zákona č. 597/2003 Z.z. o financovaní základných, stredných škôl a školských zariadení a tiež v súlade so schválenými zásadami prideľovania finančných prostriedkov školám a školským zariadeniam a uznesením Mestského zastupiteľstva v Kežmarku č. 209/2009 zo dňa 10.12.2009 bola materskej škole pridelená dotácia, ktorá spolu s vlastnými príjmami a dotáciou na kapitálové výdavky finančne zabezpečovala prevádzku materskej školy.

**Rozpočet**

|  |  |  |  |  |
| --- | --- | --- | --- | --- |
| **Príjmy:** | **Schválený** | **Upravený** | **Skutočnosť** | **% plnenia** |
| Dotácia zriaďovateľa – bežné prostriedky | 150561 | 167043 | 167043 | 100,00 % |
| Dotácie zriaďovateľa – kapitálové prostriedky |  |  |  |  |
| Dotácie ŠR – príspevok na výchovu a vzdelávanie 6 ročných detí | 3381 | 3743 | 3743 | 100,00 % |
| Dotácia ŠR – hmotná núdza na stravovanie |  | 138 | 129 | 93,48 % |
| Dotácia ŠR – hmotná núdza na učebné pomôcky |  |  |  |  |
| Príjmy z Úradu práce sociálnych vecí a rodiny |  |  | 5420,55 |  |
| Vlastné príjmy | 10725 | 18000 | 17378,14 | 126,66 % |
| **Príjmy spolu:** | **164667** | **188924** | **193713,39** | **102,54 %** |

**Rozpočet**

|  |  |  |  |  |
| --- | --- | --- | --- | --- |
| **Výdavky MŠ** | **Schválený** | **Upravený** | **Skutočnosť** | **% plnenia** |
| 610 - mzdy | 74272 | 94000 | 93775,84 | 99,76 % |
| 620 - poistné | 28270 | 30951 | 32519,56 | 105,07 % |
| 630 – tovary a služby | 17601 | 26283 | 31809,43 | 121,03 % |
| 640 – bežné tras | 200 | 450 | 441,52 | 98,12 % |
| **600 –bežné výdavky spolu**: | **120343** | **151684** | **158546,35** | **104,52 %** |
|  |  |  |  |  |

|  |  |  |  |  |
| --- | --- | --- | --- | --- |
| **Výdavky ŠJ** | **Schválený** | **Upravený** | **Skutočnosť** | **% plnenia** |
| 610 - mzdy | 17000,00 | 21000 | 19143,32 | **91,16 %** |
| 620 - poistné | 6221 | 6800 | 6786,28 | **99,80 %** |
| 630 – tovary a služby | 20903 | 9240 | 9118,87 | 98,69 % |
| 640 – bežné tra. | 200 | 200 | 118,87 | 59,44 % |
| **600 –bežné výdavky spolu**: | **44324** | **37240** | **35167,34** | **94,43 %** |

|  |  |  |  |  |
| --- | --- | --- | --- | --- |
| **Výdavky spolu :** | **164667** | **188924** | **193713,69** | **102,54 %** |

**Príjmy** tvorili dotácie od zriaďovateľa určené na prevádzku , kapitálové príjmy a dotácie zo štátneho rozpočtu – príspevok na výchovu a vzdelanie 6 ročných detí. Dotácia ŠR – hmotná núdza na stravovanie bola použitá pre jedno dieťa. Vlastné príjmy tvorili príspevky rodičov na úhradu nákladov na prevádzku a režijné náklady na stravovanie detí. Príjmy z Úradu práce sociálnych vecí a rodiny boli na základe Zmluvy

**Výdavky**

Z položky 610 a 620 boli vyplácané mzdy a odvody zamestnancom školy. Pedagogickí zamestnanci sú plne kvalifikovaní v zmysle vyhlášky školstva SR č. 317/2009 z 20.októbra 2009 o odbornej a pedagogickej spôsobilosti pedagogických pracovníkov. Celkom 9 pedagogických zamestnancov na celý úväzok. V prevádzke sú zamestnané dve upratovačky na celý úväzok a údržbár na úväzok 0,25. V školskej jedálni sú dve kuchárky na celý úväzok a vedúca školskej jedálne na celý úväzok. Mzdová referentka a účtovníčka sú zamestnané na 0,25 úväzku. Celkom 5,75 úväzku nepedagogických zamestnancov. Z   Úradu práce, sociálnych vecí a rodiny Kežmarok sme využili dotáciu na mzdu upratovačky a učiteľky.

Z položky 630 boli hradené predovšetkým všetky druhy energie, vodné a stočné, drobné opravy prístrojov a zariadení, revízie, monitorovací systém zabezpečenia budovy materskej školy i jej poistenie, telefónne poplatky, internetové zabezpečenie, odvoz odpadu. Boli zakúpené didaktické pomôcky, nábytok, posteľná bielizeň. Ostatné finančné prostriedky boli použité na údržbu priestorov.

Bola vykonaná rozsiahla oprava školskej jedálne v objekte materskej školy .

Príspevok zamestnávateľa na stravovanie bol použitý na režijné náklady školskej jedálne.

**Koncepčný zámer rozvoja školy.**

Hlavným cieľom predprimárneho vzdelávania je dosiahnuť optimálnu perceptuálno-motorickú, kognitívnu a citovo-sociálnu úroveň ako základ pripravenosti na školské vzdelávanie a na život v spoločnosti. Východiskom je jedinečnosť dieťaťa, aktívne učenie a začleňovanie do skupiny a kolektívu.

 Špecifické ciele

* Formovať osobnosť po stránke intelektuálnej, morálnej, kultúrnej a telesnej prostredníctvom tvorivo-humanistickej výchovy,
* rozvíjať kľúčové kompetencie chápané ako „všeobecnú schopnosť, ktorej podstatou sú vedomosti, skúsenosti, hodnoty a dispozície človeka charakterizované jeho využívaním vzdelávania“ v oblasti zdravotnej výchovy a hudobno-dramatickej výchovy,
* naučiť sa chrániť životné prostredie cez každodenné pozorovanie, skúmanie, prežívanie prírodných procesov v záhrade,
* prihliadať na rôzne sociokultúrne a socioekonomické zázemie dieťaťa, personalizovať edukačný a výchovný proces,
* chrániť práva dieťaťa,
* získavať dôveru rodičov, poskytovať im výchovné poradenstvo.

**Hodnotenie dosiahnutej úrovne a návrhy opatrení.**

SWOT ANALÝZA - sebahodnotenie: Na vytvorenie jednotného koncepčného zámeru bolo nevyhnutné urobiť swot analýzu, poznať a zaoberať sa slabými a silnými stránkami školy, vedieť, aké má príležitosti a aké ohrozenia môže očakávať, z ktorého môžu vyplývať opatrenia.

Silné stránky:

* výhodná poloha školy,
* starostlivosť o deti a ich všestranný rozvoj ( anglický jazyk, hudobno-dramatický krúžok, tanečný krúžok),
* existujúce tradičné aktivity,
* dobrá spolupráca so zákonnými zástupcami detí a eliminovanie výchovných problémov s deťmi,
* kvalitne fungujúca tímová práca učiteľov,
* 100 % kvalifikovanosť pedagogických zamestnancov,
* vysoká odbornosť vyučovania,
* dobrá počítačová gramotnosť väčšiny pedagogických zamestnancov a vedúcej ŠJ
* záujem učiteľov o ďalšie vzdelávanie,
* projektové aktivity školy a realizácia projektov,
* spolupráca s vysokými školami,
* dobrá vybavenosť školy počítačovou technikou ( pripojenie na internet),
* prezentácia školy na verejnosti (hudobno- dramatický krúžok Lastovička Violka, krúžok anglického jazyka spolupráca s rôznymi inštitúciami),
* akceptácia vzdelávacích a výchovných zámerov školy zákonnými zástupcami detí.
* www sídlo školy.
* Slabé stránky:
* morálne zastarané vybavenie,
* budova potrebuje rekonštrukciu,[[1]](#footnote-1)
* morálne zastarané učebné pomôcky,

Príležitosti:

* získať zo štrukturálnych fondov dostatok finančných prostriedkov na zabezpečenie rekonštrukcie školy,
* odbornú štruktúru edukačného procesu skvalitniť na 100 %,
* výmena pedagogických skúseností pri kontinuálnom vzdelávaní pedagogických zamestnancov školy v rámci Národného projektu,
* v maximálnej miere uspokojovať požiadavky objednávateľov školských služieb, t. j. rodičov a ich detí,
* poskytnúť pedagogickým a filozofickým fakultám väčší priestor na realizáciu školskej praktickej prípravy budúcich pedagógov,
* umožniť väčšiemu množstvu učiteľov školy podieľať sa na odbornom, metodickom a pedagogickom výcviku poslucháčov vysokých škôl, čo zákonite núti učiteľov starať sa o vlastný odborný a metodický rast (otázka celoživotného vzdelávania),
* rozšíriť ponuku krúžkovej činnosti pre všetky deti, ktoré majú o to záujem,
* umožniť ďalšie vzdelávanie učiteľov cez metodické centrum a vysoké školy,
* využívať možnosti štrukturálnych a iných fondov,
* rozvíjať informačný systém na skvalitnenie výchovno - vzdelávacieho procesu,
* podporovať a rozširovať funkčný systém odbornej spolupráce pedagógov (ZUŠ),
* využívať moderné informačné technológie pri vzdelávaní sa,
* vo výchovno-vyučovacom procese využívať existujúcu sieť podporných inštitúcií a neziskových mimovládnych organizácií,
* venovať zvláštnu pozornosť výučbe cudzích jazykov a informačným technológiám,
* využiť radu školy na skvalitnenie procesu a jeho zabezpečeniu,
* rozširovať spoluprácu pri výchove a vzdelávaní s deťmi mimoriadne nadanými,
* aj naďalej organizovať spoločné podujatia na úrovni mesta.

Riziká:

* hospodárska, finančná a morálna kríza,
* zvyšovanie výdavkov na prevádzku,
* nedostatok finančných prostriedkov na investície,
* nedostatok financií na  odmeňovanie pedagogických a nepedagogických zamestnancov,
* nedostatočné vybavenie tried novými modernými pomôckami,
* nepriaznivá ekonomická situácia v niektorých rodinách,
* nedostatočný záujem zo strany rodičovskej verejnosti.

**Údaje o voľno časových aktivitách školy.**

 Boli vytvorené krúžky záujmovej činnosti:

1,  Krúžok krásnej hudby „Lastovička Violka“ – pod vedením Ivany Abtovej,

2, Krúžok anglického jazyka podľa metódy Helen Doron „Polly the Collie“pod vedením p. Šilonovej

3, Krúžok anglického jazyka pod vedením Mgr. Navrátilovej

 Aj prostredníctvom tejto formy sa zvyšovala úroveň edukačného procesu detí .

**Spolupráca školy s rodičmi.**

Prvé stretnutie rodičov bolo Plenárne rodičovské združenie. Bolo zamerané na oboznámenie sa so Školským poriadkom materskej školy a organizačným pokynmi (september 2015).

Potom nasledovali spoločenské stretnutia, 13. ročník Dňa rodiny a školy, vianočné stretnutia, oslava Dňa matiek, stretnutia so starými rodičmi pod názvom „Babka, dedko rád ťa mám“, stretnutia rodičov na riešenie odborných otázok s pedagógom 1.ročníka a psychológom pred vstupom do školy /február 2016./

 9. ročník prehliadky detskej tvorivosti „Aj keď sme malí, toto dokážeme“ spojený s odovzdávaním Osvedčení o predprimárnom vzdelaní.

K informovanosti rodičov prispelo aj funkčné webové sídlo materskej školy a možnosť odhlasovania detí cez elektronický formulár

**Spolupráca s inými inštitúciami.**

Základná škola, Nižná brána, Kežmarok: spolupráca s 1. ročníkom pre nadané deti.

Združená stredná umelecká škola: Ježko

Základná umelecká škola Antona Cígera Kežmarok: zabezpečovanie krúžku krásnej hudby.

Hotelová akadémia, Kežmarok: animátorstvo, obsluha,

Pedagogicko-psychologická poradňa: poradenstvo, integrácia detí.

Mestská knižnica : spolupráca, vypožičiavanie odbornej literatúry.

Centrum voľného času, Kežmarok: dopravná výchova, deň detí

Špeciálna základná škola, Spišská Belá – návštevy a súťaže detí.

Denné detské sanatórium, Kežmarok: návštevy a ponuka predstavení pre deti.

Štátny zdravotný ústav, Zdravotnícka 3, Poprad: propagačné materiály a metodická pomoc.

Slovenský Červený kríž Poprad: zdravotná príprava detí a zamestnancov školy, ako príprava na akcie Evička nám ochorela

**Spoločnosť pre predškolskú výchovu.**

Pedagogickí zamestnanci sú členmi tejto profesijnej spoločnosti. Riaditeľka školy je tajomníčkou regionálnej Spoločnosti pre predškolskú výchovu. Podľa plánu sa zúčastňuje zasadaní výboru . Pripomienkuje legislatívne normy.

**Správa o výchovno-vzdelávacej činnosti bola prerokovaná a schválená na zasadaní pedagogickej rady dňa 31.8.2016 a predložená Rade školy na schválenie .**

**Rada školy vzala na vedomie Správu o výchovno-vzdelávacej činnosti, jej výsledkoch a podmienkach dňa 14 .9.2016**

**-------------------------------- ---------------------------------------**

**PhDr. Jana Duľová Mgr. Elena Malinová**

**Predseda Rady školy Riaditeľka MŠ**

1. studené chodby, nevyhovujúce okná [↑](#footnote-ref-1)